Φιλοσοφικές επιρροές στον Thomas Paine
Authors: Νασίκα Ζωή 
Published: November 2021

Η ανά χείρας διατριβή περιλαμβάνει τα Περιεχόμενα, το Γενικό Εισαγωγικό Κεφάλαιο και τέσσερα Μέρη, έκαστο εκ των οποίων αποτελείται από Εισαγωγικό Κεφάλαιο και δύο επί μέρους Κεφάλαια με Εισαγωγή. Περιλαμβάνει επίσης Επίλογο, Συμπεράσματα, Κύρια Ξένη Βιβλιογραφία και Δευτερεύουσα Ξένη Βιβλιογραφία, Κύρια Ελληνική Βιβλιογραφία και Δευτερεύουσα Ελληνική Βιβλιογραφία, Συντομογραφίες και Ευχαριστίες. Γίνεται επίσης μνεία σε Χάρτες και Εικόνες που θα συνοδεύσουν τη μελλοντική έκδοσή της. Το Γενικό Εισαγωγικό Κεφάλαιο αφορά στην περιγραφή του γνωστικού αντικειμένου της Πολιτικής Φιλοσοφίας με πολιτικά και κοινωνικά ερείσματα από την αρχαία και τη σύγχρονη εποχή, στην «Πολιτική Τέχνη» και «Πολιτική Αρετή» που αποδίδονται στη σύγχρονη εποχή με τον όρο «Διπλωματία», στην πολιτική δηλαδή πρακτική, σημαντικός παράγοντας της οποίας θεωρείται η «Ρητορική τέχνη».Το πρώτο Μέρος είναι Φιλοσοφικό, αφορά στην επίδραση της φιλοσοφίας στους επαναστάτες και φέρνει στο φως τη ζωή και τη δράση του άγνωστου πρωτεργάτη των επαναστάσεων του 18ου αιώνα Thomas Paine και τον πολιτικό στοχασμό του. Στο δεύτερο κεφάλαιο του Α’ Μέρους, καταγράφονται οι επιδράσεις που δέχτηκε ο Thomas Paine από τον αρχαίο ελληνικό πολιτισμό και τους φιλοσόφους του.Το δεύτερο Μέρος είναι Πολιτικό, στο Εισαγωγικό Κεφάλαιο γίνεται αναφορά στους Θεσμούς και τις μεταρρυθμίσεις για την εφαρμογή της Φιλοσοφίας στην πολιτική πρακτική και αποτελείται από το πρώτο κεφάλαιό του, το οποίο αναφέρεται στα γεγονότα που προηγήθηκαν και κατέληξαν στην έκρηξη της Επαναστάσεως στη Γαλλία, όπως τα παραδίδει στην Ιστορία με τις αφηγήσεις του ο Thomas Paine, το δεύτερο δε Κεφάλαιο του Β’ Μέρους αφορά στην ουσία της Δημοκρατίας που είναι η Διάκριση Εξουσιών σε Εκτελεστική, Βουλευτική, Δικαστική και η Αντιπροσώπευση ως χαρακτηριστικά στοιχεία της Αντιπροσωπευτικής Δημοκρατίας για την οργάνωση Κράτους με Σύνταγμα, όπως τα παραδίδει η αρχαία στη σύγχρονη εποχή και τα καταγράφει ο Thomas Paine στο έργο του Rights of Man, έργο στο οποίο γίνεται μνεία για το ρόλο του Τύπου και τη λειτουργικότητα της κοινωνίας, διά της οποίας διαμορφώνεται η Κοινή Γνώμη. Το τρίτο Μέρος είναι Ανθρωπολογικό, στο Εισαγωγικό Κεφάλαιο γίνεται μνεία στα ανθρωπολογικά στοιχεία τα οποία είναι αναγκαία για την ανάπτυξη του πολιτισμού. Στο Α’ Κεφάλαιο του τρίτου Μέρους καταγράφεται η πολύτιμη Γνωσιολογική Θεωρία του Thomas Paine, η οποία αφορά στην πρακτική του εμπειρισμού, που συνιστά το αποτέλεσμα της συμφιλίωσης του κόσμου των αισθήσεων με τη λειτουργική πρακτική του εγκεφάλου, διαδικασία που εδράζεται στα ερεθίσματα που δέχεται ο εγκέφαλος από το φυσικό κόσμο μέσω των αισθήσεων, τα οποία μετατρέπει σε γνώση. Η Θεωρία αυτή βρίσκει αποδέκτη την Εκπαίδευση, η οποία συνιστά το πρώτο σκαλοπάτι για την πρόσκτηση Παιδείας, απαραίτητου στοιχείου του Πολιτισμού για την ειρήνη και την ισορροπία στον κόσμο. Το τέταρτο και τελευταίο Μέρος της διατριβής είναι Κοινωνικό, καταγράφονται τα κοινωνικά στοιχεία στο Εισαγωγικό Κεφάλαιο, τα οποία αφορούν σε Συστήματα Αξιών τόσο του Φυσικού όσο και του Κοινωνικού Δικαίου, Συστήματα, τα οποία έχουν παραχθεί ως θεωρητικό υπόβαθρο για την υποστήριξη των Επαναστάσεων που προέκυψαν από την Αναγέννηση και το Διαφωτισμό. Το Σύστημα Αξιών Φυσικού Δικαίου προέκυψε από την Επανάσταση για Ανεξαρτησία των αποίκων στην αμερικανική Ηπειρο και περιλαμβάνει τις ιδέες-αξίες Ζωή, Ελευθερία, Ευτυχία, Επανάσταση ( όπως έχουν καταγραφεί στη Διακήρυξη της Ανεξαρτησίας ), τα δε Συστήματα Αξιών Κοινωνικού Δικαίου προέκυψαν από τις Επαναστάσεις τόσο στη Γαλλία όσο και στην Ελλάδα και περιλαμβάνουν τις ιδέες-αξίες, για μεν τη Γαλλική Επανάσταση «Ελευθερία, Ισότης, Αδελφοσύνη», για δε την Ελληνική Επανάσταση «Ελευθερία, Ισοτιμία, Αδελφότης». Στο δεύτερο Κεφάλαιο του τέταρτου και τελευταίου Μέρους γίνεται ανάλυση όλων των ιδεών-αξιών, οι οποίες έχουν προκύψει από τις ως άνω Επαναστάσεις.Στον Επίλογο γίνεται γενική ανακεφαλαίωση των δεδομένων της διατριβής και ακολουθούν τα Συμπεράσματα συνολικά ως γενικές εκτιμήσεις.